依韻和太祝同諸君遊園湖見寄
作者：梅堯臣
朝代：宋

paragraphs: 陽春何處來，客自商丘至。
一唱新辭工，始見故人意。
園林誰與遊，卉木欣已媚。
花上有微陰，水邊無近思。
遥憐數觴豆，何必親歌吹。
牧馬憶當時，招延遺舊地。
不逢浮沼雁，但見銜魚翠。
日予謬詞律，答句嗟蕪累。
安能接賢彥，樂事聯輕騎。
獨不負春風，塵纓此懷愧。